Komisijos Direktyva 2000/19/EB
2000 m. balandžio 13 d.
derinanti su technikos pažanga Tarybos direktyvą 86/298/EEB dėl konstrukcijų, apsaugančių nuo apvirtimo, pritvirtinamų prie siauros tarpvėžės ratinių žemės ūkio ir miškų ūkio traktorių galinės dalies
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1974 m. kovo 4 d. Tarybos direktyvą 74/150/EEB dėl valstybių narių įstatymų, reglamentuojančių ratinių žemės ūkio ar miškų ūkio traktorių tipo patvirtinimą, suderinimo [1] su paskutiniais pakeitimais, padarytais Komisijos direktyva 2000/2/EB [2], ypač į jos 11 straipsnį,
atsižvelgdama į 1986 m. gegužės 26 d. Tarybos direktyvą 86/298/EEB dėl konstrukcijų, apsaugančių nuo apvirtimo, pritvirtinamų prie siauros tarpvėžės ratinių žemės ūkio ir miškų ūkio traktorių galinės dalies [3], su paskutiniais pakeitimais, padarytais Austrijos, Suomijos ir Švedijos stojimo aktu, ypač į jos 12 straipsnį,
kadangi:
(1) Siekiant pagerinti saugą, būtina paaiškinti bandymų metodus, taikomus nuo apvirtimo saugančioms konstrukcijoms, montuojamoms prie siauros tarpvėžės ratinių žemės ūkio ir miškų ūkio traktorių galinės dalies, atsižvelgiant į didelę įrangos įvairovę.
(2) Šioms konstrukcijoms bandyti taikomus metodus reikia suderinti su pateiktaisiais Ekonominio bendradarbiavimo ir plėtros organizacijos (OECD) 7 kodekse, nustatančiame žemės ūkio traktorių apsauginių konstrukcijų oficialiuosius bandymus.
(3) Reikia atitinkamai iš dalies pakeisti Direktyvą 86/298/EEB.
(4) Šioje direktyvoje pateiktos priemonės atitinka Direktyvos 74/150/EEB 12 straipsniu įsteigto Derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 86/298/EEB I-VI priedai iš dalies keičiami kaip nurodyta šios direktyvos priede.
2 straipsnis
1. Nuo 2001 m. liepos 1 d. valstybės narės negali:
- atsisakyti suteikti traktoriams EB tipo patvirtinimą, išduoti Direktyvos 74/150/EEB 10 straipsnio 1 dalies trečiojoje įtraukoje nurodytą dokumentą, arba suteikti nacionalinį tipo patvirtinimą, arba
- uždrausti pradėti eksploatuoti traktorius,
jei tie traktoriai atitinka Direktyvos 86/298/EEB su pakeitimais, padarytais šia direktyva, reikalavimus.
2. Nuo 2002 m. sausio 1 d. valstybės narės:
- nebegali išduoti Direktyvos 74/150/EEB 10 straipsnio 1 dalies trečiojoje įtraukoje nurodyto dokumento traktoriaus tipui, jei jis neatitinka Direktyvos 86/298/EEB su pakeitimais, padarytais šia direktyva, reikalavimų,
- gali atsisakyti suteikti nacionalinį tipo patvirtinimą traktoriaus tipui, jei jis neatitinka Direktyvos 86/298/EEB su pakeitimais, padarytais šia direktyva, reikalavimų.
3 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 2001 m. birželio 30 d., įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų pagrindinių nacionalinės teisės nuostatų tekstus.
4 straipsnis
Ši direktyva įsigalioja dvidešimtą dieną po jos paskelbimo Europos Bendrijų Oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 2000 m. balandžio 13 d.